Putin gjenvalgt med 87,8 prosent: Putin: – Russland må bli sterkere 
Vladimir Putin (71) har vært Russlands sterke mann siden nyttårsaften 1999. Etter søndagens valgseier vil han vise mer muskler.  87,8 prosent av russerne skal ha stemt på Vladimir Putin, viser valgdagsmålingene søndag kveld, ifølge Reuters.  Gjennom det russiske nyhetsbyrået Tass har Putin kommet med første kommentar etter valget. – Russland må bli sterkere og mer effektivt, sier den gjenvalgte presidenten.  Putin kalte dessuten valgresultatet «en manifestasjon av tillit fra innbyggerne», ifølge det statlige russiske nyhetsbyrået.  Russlandskjenner i Helsingforskomiteen, Inna Sangadzhieva, er ikke enig.  – Vi nærmer oss nordkoreanske tall her, sier Sangadzhieva til VG.   Dette går nesten ikke an å kommentere som valg , fordi det ligner mer på et ritual eller en regissert spesialoperasjon, mener hun. – Dette resultatet er forutbestemt, og selvfølgelig er det ikke reelt. Vi trenger ikke forholde oss til det. Valglokalene har fått beskjed om at de må gi fine tall, og det gir de på bestilling, sier Sangadzhieva til VG.  – Dette betyr at Russland kan bli sterkere og mer effektivt, sier Putin etter seieren, ifølge nyhetsbyrået Ria Novosti. Han ankom sent søndag kveld til valgkampstaben sin. – Jeg vil gjøre alt for å løse de oppgaver og nå de mål vi har, fortsetter presidenten.  Utenriksminister Espen Barth Eide (Ap) sier valget i Russland har vært udemokratisk. – Det såkalte valget i Russland var verken fritt eller rettferdig gjennomført. Det har ikke vært et valg slik vi kjenner det fra demokratier, sier Eide til NTB. Deler av det russiske valget ble gjennomført i områder som er ulovlig okkupert av Russland. – Dette er et alvorlig brudd på folkeretten, sier utenriksministeren. Storbritannias forsvarsminister Grant Shapps sammenligner Russlands president Vladimir Putin med Stalin, skriver NTB.  – Putin drar selvsagt ikke noen steder etter å ha stjålet søndagens såkalte valg, der politiske motstandere enten er blitt fengslet eller drept, skriver Shapps i den britiske avisen The Telegraph. – Sjokkerende nok så vil Putin ved avslutningen på sin neste femårsperiode ha sittet ved makten nesten nøyaktig like lenge som diktatoren Josef Stalin. Putin oppfører seg som en moderne versjon av Stalin, skriver Shapps. Også Det hvite hus i Washington var raskt ute med sin kommentar. – Det russiske valget er åpenbart ikke fritt og rettferdig.  De viser blant annet til at Putin har fengslet sine politiske motstandere og hindret andre kandidater fra å stille mot ham i valget. Ukrainas president Volodymyr Zelenskyj sier at det er et liksom-valg og derfor ikke har noen legitimitet.  – Han har rett og slett har blitt syk av makten og gjør alt for å styre på livstid, sier Zelenskyj om Putin ifølge Ukrainskaja Pravda.  Det sentrale her er at Putins kandidatur er krigens kandidatur, mener Helsingforskomiteens Sangadzhieva.  – Putin kan ikke vise tap i denne krigen - og oppslutningen i valget er ment å avspeile seier også i krigen, sier Russlandseksperten til VG.  Kandidaten som ligger an til nest høyest oppslutning, Nikolai Kharitonov fra Kommunistpartiet, fikk 3,96 prosent ifølge valgdagsmålingen.  Høyeste noensinne Dette er oppslutningen til Putin ved de ulike presidentvalgene han har deltatt: Putin kunne ikke stille ved presidentvalget i 2008, fordi grunnloven ikke ga anledning til det. Han ble i stedet statsminister. Senere sørget han for å endre grunnloven. Han har mulighet til å bli valgt igjen i 2030 og sitte fram til 2036 – om det er aktuelt.  – Utviklingen i oppslutningen hans viser hvor langt Putin er fra folket. For det autoritære regimet er det viktig å vise hvor stødig kurs Putin har satt landet på. Folkene rundt ham er ikke interessert i å bli skiftet ut heller, sier Sangazhieva. Dette er første gang at russerne stemmer over et statsoverhode over tre dager og ved bruk av fjernstemmegivning. Det var fire kandidater ved det russiske presidentvalget – men ingen fra opposisjonen. Krigsmotstanderen Boris Nadezjdin prøvde å stille som presidentkandidat, men ble ikke godkjent av valgkommisjonen. Den fremste opposisjonslederen Aleksej Navalnyj, døde i en straffeleir i løpet av valgkampen. – Det er ingen som tar dette valget på alvor. Det er et liksom-valg, sier professor emeritus Kristian Gerner ved Lunds universitet. – Vi må bare se ironisk på det. Dette er verre enn under Sovjet-lederne Brezjnev og Khrusjtjov. Og det skjer i vår digitale tidsalder. Det gjør det ekstra absurd, sier Russland-kjenneren til VG. Navalnyj - mens hans levde - og enken Julia etter hans død oppfordret russerne til å stemme nøyaktig klokken 12 søndag - for å skape køer og kaos.  Bilder på sosiale medier har vist lange køer utenfor mange stemmelokaler. Russland utenriksdepartement hevder på sin side at videoene med protester er falske nyheter, ifølge RT.  VG har snakket med flere russere, også i Norge, som har støttet protestaksjonen.   Ifølge den troverdige Telegram-kanalen OVD-info har mer enn 50 personer blitt pågrepet på valgdagen. Rekordhøy deltakelse Kl. 15:45 var den totale valgdeltakelsen i det russiske presidentvalget, inkludert elektronisk fjernavstemning, mer enn 70,81 prosent, sier den russiske valgkommisjonens leder  Ella Pamfilova. I 2018 var den offisielle valgdeltakelsen 67,5 prosent.  Pamfilova innrømmer overfor RIA Novosti at det flere steder i Russland har blitt helt maling ned i valgurnene. Russland har gjennomført presidentvalget også i de okkuperte områdene av Ukraina. Der har stemmegivningen foregått foran soldater med automatvåpen, melder Novaja Gazeta. – Ved å holde ulovlig valg på ukrainsk territorium viser Russland at de ikke er interessert i å finne en vei til fred, sier det britiske forsvarsdepartementet i en uttalelse, gjengitt av Reuters. Pamfilova hevder at det har vært mer enn 1100 valgobservatører fra 129 land. Mer enn 8 millioner russere skal ha benyttet seg av digital stemmegiving i valget, sier valgkommisjonen ifølge Reuters. Kritikere av regimet mener at valget er rigget. 
Vladimir Putin er gjenvalgt som Russlands president med 87,8 prosent av stemmene, ifølge valgdagsmåling. Mange, inkludert Det hvite hus, mener valget ikke var fritt eller rettferdig. Valgprotester ble koordinert av blant andre Aleksej Navalnyjs enke, Julia, og det har vært minst 50 pågripelser. Ingen reelle opposisjonskandidater har fått stille i valget.